Ιοδάμα

Στην ελληνική μυθολογία η Ιοδάμα ήταν θυγατέρα του Θεσσαλού ήρωα Ιτώνου, εγγονή του Αμφικτύονα και δισεγγονή του Δευκαλίωνα και της Πύρρας. Η Ιοδάμα ήταν ιέρεια της Ιτωνίας Αθηνάς, στην Κορώνεια της Βοιωτίας. Μια νύχτα η Ιοδάμα είδε την Αθηνά να κρατά στο στήθος την κεφαλή της Μέδουσας και αμέσως έγινε πέτρα. Από τότε καθιερώθηκε μία γυναίκα να βάζει φωτιά στον βωμό της Ιοδάμας λέγοντας: «Η Ιοδάμα ζει και ζητεί πυρ». Αυτό ίσχυε τουλάχιστον μέχρι την εποχή του Παυσανία, ο οποίος και διέσωσε την παράδοση αυτή (Θ΄ 34, 2).

Την Ιοδάμα την ερωτεύθηκε ο Δίας και απέκτησε μαζί της μία κόρη, τη Θήβη, την οποία αργότερα πάντρεψε με τον `Ωγυγο. Μία παραλλαγή του μύθου που αναφέρει ο Τζέτζης, λέει ότι η Αθηνά και η Ιοδάμα ήταν αδελφές. Η πολεμόχαρη Αθηνά, καθώς γυμναζόταν μια μέρα στα όπλα, σκότωσε κατά λάθος την Ιοδάμα.

Πηγή

 * Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος Χάρη Πάτση, Αθήνα 1969

Ιοδαμα Κατηγορία:Αρχαίοι Θεσσαλοί